**Máriakálnok Község Önkormányzata Képviselő-testületének**

**3/2015. (II. 23.) önkormányzati rendelete**

**a gyermekszületési támogatásáról és a beiskolázási hozzájárulásról**

Máriakálnok Község Önkormányzata Képviselő-testülete Magyarország Alaptörvényének 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva az alábbi rendeletet alkotja:

**Gyermekszületési támogatás**

**1. §**

(1) Máriakálnok Község Önkormányzatának Képviselő-testülete vissza nem térítendő támogatást nyújt a 2015. január 1. napján és ezt követően született gyermeket saját háztartásban nevelő szülőnek, vagy a gyermek gyámjának (a továbbiakban együtt: szülő) az e rendeletben meghatározott feltételek fennállása esetén.

(2) A támogatásra jogosultság feltétele, hogy

a) legalább az egyik szülő a gyermek születésekor Máriakálnoki bejelentett lakóhellyel, vagy tartózkodási hellyel rendelkezik;

b) a gyermek származási helye az anyakönyvi nyilvántartás szerint Máriakálnok;

c) a szülő a gyermeket saját háztartásában, Máriakálnokon kezdi nevelni.

(3) A támogatás gyermekenként, vissza nem térítendő jelleggel, egy alkalommal nyújtható, összege: 50.000,- Ft.

(4) A támogatás megállapításáról a polgármester átruházott hatáskörben, hivatalból dönt az e rendeletben meghatározott eljárási szabályok alapján.

(5)  A település újszülöttjeiről a Helyi Vizuál Regiszter alapján az igazgatási ügyintéző minden év december 31. napjáig írásban értesíti a polgármestert.

(6) Az értesítést követően 15 napon belül a polgármester hivatalos tudomása, illetve a hivatal által vezetett nyilvántartások adatai alapján a jogosultsági feltételeknek megfelelő személyek részére megállapítja a támogatást.

(7) A támogatást ünnepélyes keretek között, a tárgyévet követő év január hónapjában megrendezésre kerülő önkormányzati rendezvény alkalmából kell az érintettek részére készpénzben átadni.

**Beiskolázási hozzájárulás**

**2. §**

(1) Egyszeri, vissza nem térítendő hozzájárulás illeti meg azt a Máriakálnoki lakóhellyel, ennek hiányában tartózkodási hellyel rendelkező szülőt, aki gyermekét Máriakálnok település közigazgatási terültén működő alapfokú oktatási intézménybe (általános iskolába) íratja be, feltéve, hogy a gyermek alapfokú tanulmányait ezen intézményben kezdi meg.

(2) A hozzájárulás gyermekenként, vissza nem térítendő jelleggel, egy alkalommal nyújtható, összege: 50.000,-Ft.

(3) A hozzájárulás megállapításáról a polgármester átruházott hatáskörben, hivatalból dönt az e rendeletben meghatározott eljárási szabályok alapján.

(4) Az általános iskolába beíratott gyermekekről, illetve az őket beírató szülőkről a tagintézmény mindenkori vezetője minden év szeptember 15. napjáig írásban értesíti a polgármestert. A tanítási év közben beíratott gyermekek tekintetében ezt az adatszolgáltatás a beíratást követően 15 napon belül kell teljesíteni.

(5) Az értesítést követően 15 napon belül a polgármester hivatalos tudomása, illetve a hivatal által vezetett nyilvántartások adatai alapján a jogosultsági feltételeknek megfelelő személyek részére megállapítja a hozzájárulást.

(6) A hozzájárulást átutalással, vagy házipénztári kifizetés útján kell a jogosult rendelkezésére bocsátani.

**3. §**

Ezen rendelet a 2015. március 1. napján lép hatályba, rendelkezéseit azonban a 2015. január 1. napján, vagy azt követően született gyermekek vonatkozásában kell alkalmazni.

|  |  |
| --- | --- |
| Dr. Tóásóné Gáspár Emma | dr. Kránitz Péter |
| polgármester | jegyző |

Kihirdetve: Máriakálnok, 2015. február 23.

|  |
| --- |
| dr. Kránitz Péter |
| jegyző |